Diari Oficial de la Generalitat Valenciana


Sumari del DOGV 9513, del 17-01-2023 (2023/336)

DECRET 229/2022, de 23 de desembre de 2022, del Consell, pel qual s'aproven les bases reguladores per a la concessió directa d'ajudes per a dur a terme actuacions d'acció humanitària d'emergència per raons de la crisi alimentària en població sahrauí i països africans.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9513

Data del DOGV
:   17-01-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/336


Data del document
:   23-12-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Decret

Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública
    * legislació

DECRET 229/2022, de 23 de desembre de 2022, del Consell, pel qual s'aproven les bases reguladores per a la concessió directa d'ajudes per a dur a terme actuacions d'acció humanitària d'emergència per raons de la crisi alimentària en població sahrauí i països africans. [2023/336]  
La Llei 18/2017, de 14 de desembre, de la Generalitat, de cooperació i desenvolupament sostenible, inclou, com a acció humanitària, el conjunt d'actuacions d'ajuda a les víctimes de desastres naturals i conflictes armats, o a poblacions en situació de vulnerabilitat extrema, orientades a garantir la seua subsistència, protegir els seus drets, defensar la seua dignitat i establir les bases del seu posterior desenvolupament. Igualment, comprén les actuacions de postemergència encaminades a la rehabilitació i reconstrucció de les infraestructures físiques, econòmiques i socials, i la prevenció i reducció de la situació de vulnerabilitat de comunitats i poblacions víctimes de desastres del tipus que siga.  
  
Les ajudes alimentària i sanitària d'emergència, l'assistència a persones refugiades i desplaçades internes per motiu de conflictes armats o de guerres, i també de catàstrofes naturals quan la seua situació es prolonga en el temps, la prevenció de desastres, la denúncia de violacions dels drets humans associada habitualment a aquests col·lectius i els projectes de defensa d'aquests constitueixen, així mateix, acció humanitària.  
Les Nacions Unides han alertat d'una crisi alimentària mundial, de manera que s'ha considerat 2022 com un any de crisi alimentària sense precedents. La seguretat alimentària mundial ha empitjorat any rere any des de 2017.  
Els conflictes violents, les múltiples conseqüències derivades de la invasió d'Ucraïna per Rússia, les conseqüències de la pandèmia de COVID-19, la crisi climàtica (sequera extrema, fenòmens meteorològics extrems) i l'augment dels preus s'han conjugat en 2022 per a causar una greu crisi alimentària.  
El Grup de Treball d'Alt Nivell sobre la Prevenció de la Fam conclou que: «Estem en una crisi alimentària global», «la situació en 2022 és alarmant» i «més de 200 milions de persones pateixen inseguretat alimentària aguda i requereixen mesures urgents», és la xifra més elevada des de 2017.  
En l'actualització semestral de l'Informe Global sobre Crisi Alimentària en 2022 (12.09.2022) es destaca que:  
- A escala mundial, un màxim històric d'1 milió de persones es troba en situació de fam catastròfica en 6 països (fase 5 -catàstrofe de la Classificació Integral de Fases de Seguretat Alimentària - CIF), patint fam i presentant elevat risc de mort, si no es facilita assistència d'emergència immediatament. Aquesta xifra és 10 vegades superior a la de fa 6 anys, quan els habitants de només dos països estaven en fase 5.  
  
- La inseguretat alimentària aguda també ha augmentat de manera severa. La previsió per a 2022 representa un increment de 5 milions de persones, de maner que passa de 40 milions en 2021 a 45 milions en 2022, en 37 països. És, per tant, la xifra més elevada de persones, en la història de l'informe mundial sobre crisis alimentàries, en situació d'emergència i que presentaran un grau de desnutrició sever, en què hi ha risc de mort o ja estan enfrontant fam i mort (fase 4 o superior de la CIF).  
- La previsió indica que fins a 222 milions de persones s'enfronten a alts nivells d'inseguretat alimentària aguda, (fase 3 o superior de la CIF) en 53 països, la xifra més elevada registrada en els últims sis anys.  
  
En la recent publicació (21.09.2022) de la FAO i PMA titulada «Punts crítics de la fam: alertes primerenques d'inseguretat alimentària aguda, període octubre 2022 a gener 2023» es destaca: «Es preveu que el nombre de persones que pateixen inseguretat alimentària aguda a tot el món continue augmentant de manera ràpida a mesura que la crisi alimentària s'intensifica en 19 punts crítics de la fam: 17 països i 2 regions». Per tant, es necessita amb urgència una acció humanitària específica per a salvar vides i proveir mitjans de subsistència en els «19 punts crítics de la fam».  
El Comité Permanent d'Acció Humanitària de la Comunitat Valenciana (CAHE), reunit en sessió extraordinària el 17 d'octubre de 2022, va acordar per unanimitat la declaració d'emergència per seguretat alimentària i l'aprovació d'un procés de selecció de projectes d'acció humanitària d'emergència per raons de crisi alimentària en població sahrauí i països d'Àfrica, i s'ha obert un termini de presentació de sol·licituds de projectes del 18 al 24 d'octubre de 2022 El procés de selecció de projecte es va publicar en https://participacio.gva.es/es/web/cooperacion/acci%C3 %B3-humanit%C3 %A0ria-d-emerg%C3 %A8ncia-2022, en el qual s'indiquen: l'objecte, l'import total de la convocatòria, l'import màxim de 200.000 euros per projecte sol·licitat, requisit de les entitats beneficiàries, tipus d'intervenció, criteris generals dels projectes, dades generals a incloure en cada projecte, condicions generals de concessió i execució de projectes, selecció d'aquests projectes i criteris per a l'avaluació abans i després per part de la direcció general. El formulari de sol·licitud ha d'anar acompanyat de la matriu de planificació, pressupost, dades i declaració responsable de l'entitat sol·licitant.  
Una vegada conclòs el termini de presentació de sol·licituds, es van presentar un total de quinze projectes, els quals van ser avaluats per la Direcció General de Cooperació Internacional al Desenvolupament i en sessió extraordinària de 21 de novembre de 2022, van ser aprovats pel Comité Permanent d'Acció Humanitària de la Comunitat Valenciana (CAHE), els set projectes amb major puntuació fins a esgotar els fons disponibles, i es va acordar, així mateix, l'inici del procediment administratiu de concessió directa de subvencions segons el que s'indica en l'article 168.1.c) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que estableix que, amb caràcter excepcional, es podran atorgar subvencions mitjançant concessió directa en aquells casos en què s'acrediten raons d'interés públic, social o econòmic o humanitari o altres degudament justificades que dificulten la seua convocatòria pública.  
  
Una vegada fet tot això, amb l'informe favorable de la conselleria competent en matèria d'hisenda, a proposta de la consellera de Participació, Transparència, Cooperació i Qualitat Democràtica i prèvia deliberació del Consell, en la reunió del dia 23 de desembre de 2022,  
  
  
DECRETE  
  
Primer. Objecte  
1. Aquest decret té per objecte aprovar les bases reguladores per a la concessió directa, per raons humanitàries, d'intervencions d'emergència per raons de la crisi alimentària en població sahrauí i països africans.  
  
Aquest decret té caràcter singular motivat per l'agreujament de les condicions de vida als països i poblacions assenyalats, derivats de múltiples causes: invasió d'Ucraïna per Rússia, les conseqüències de la pandèmia COVID-19, la crisi climàtica i l'augment dels preus dels aliments i dels fertilitzants. A través del mateix es finançaran les despeses derivades de les intervencions previstes en l'apartat segon que es defineix a continuació.  
Els projectes es duran a terme en les poblacions i països següents: població refugiada sahrauí (Algèria), Mali, el Txad, Etiòpia i Níger.  
2. L'execució de les intervencions d'acció humanitària comportaran que les intervencions d'acció humanitària duguen a terme algunes de les activitats següents:  
- Distribució d'assistència alimentària general i assistència alimentària selectiva per a millorar l'accés immediat i directe als aliments. Processos de selecció d'aliments, contractació de proveïdors, control de qualitat dels productes, transport i distribució en les comunitats.  
  
- Recuperació agrícola: adquisició i dotació d'elements que fomenten la recuperació de les principals fonts de subministrament d'aliments de la regió. Provisió d'inputs agrícoles (com ara llavors, plàntules, hortalisses, fertilitzants, eines, etc.), així com material de pesca i equips, amb la finalitat de restaurar la seguretat alimentària i la capacitat de producció, mitjançant la recuperació de l'agricultura bàsica familiar.  
  
- Promoció de la supervivència dels animals productius quan siga una font primària de manteniment (com ara la vacunació d'emergència, la repoblació inicial, provisió d'aigua i alimentació suplementària).  
  
- Suport d'emergència per a la protecció de mitjans de vida vulnerables en campaments de desplaçats interns o refugiats o assentaments comunals (com ara formació en horticultura, promoció d'activitats de microjardineria i microramaderia, cuines de baix consum de combustible, etc.).  
- Inputs inicials per al control de plagues i malalties de plantes que afecten greument la seguretat alimentària.  
- Realització o rehabilitació de xicotetes infraestructures amb una vinculació directa i immediata amb la restauració i protecció de la seguretat alimentària (com ara l'establiment de dics o terraplens d'emergència, reparacions puntuals de la infraestructura agrícola i d'irrigació, etc.).  
- Altres intervencions que tinguen un impacte directe i immediat en la restauració i protecció de la seguretat alimentària, tenint en consideració les estratègies d'afrontament adoptades per la comunitat afectada.  
  
- Suport a l'emmagatzematge i transformació d'aliments essencials.  
  
3. El període d'execució de les intervencions subvencionades s'estendrà a un període màxim de nou mesos, a comptar del pagament de la subvenció. Les entitats beneficiàries hauran d'iniciar l'execució de la intervenció en el termini màxim de 15 dies, a comptar de la recepció total o parcial dels fons. No obstant això, atesa la naturalesa i urgència de les intervencions, les entitats beneficiàries podran iniciar abans l'execució de la intervenció, si disposen de fons propis una vegada el Ple del Consell haja aprovat aquest Decret, sense perjudici de la seua publicació en el DOGV. En tot cas, la data d'inici de l'execució la intervenció s'haurà de comunicar a la Direcció General de Cooperació Internacional al Desenvolupament.  
  
Segon. Entitats beneficiàries  
1. Són entitats beneficiàries de la subvenció amb càrrec al programa pressupostari 82.80.68.870.73 dels pressupostos de la Generalitat per a l'exercici 2022, amb els imports que es detallen:  
a. L'entitat Fundació Mundubat - Mundubat Fundazioa, amb CIF B21436738, per a l'execució de la intervenció denominada «Programa d'alimentació escolar en escoles d'Educació Secundària dels campaments de població refugiada sahrauí». Capítol IV: 194.314 ?. Capítol VII: 5.677 ?. TOTAL 199.991 ?.  
b. L'entitat Associació Moviment per la Pau, el Desarmament i la Llibertat - MPDL, amb CIF I29961025, per a l'execució de la intervenció denominada «Contribuir a millorar les condicions de seguretat alimentària a curt termini i de mitjans de subsistència a un termini més llarg a la regió de Kita, Mali, davant l'agreujament de la crisi alimentària». Capítol IV: 126.322 - Capítol VII: 73.678 - TOTAL. 200.000 ?.  
  
c. L'entitat Creu Roja Espanyola, amb CIF J5561790H, per a l'execució de la intervenció denominada distribució del producte fresc en els campaments de la població sahrauí refugiada a Tinduf, Algèria. Capítol IV: 200.000 ?. TOTAL 200.000 ?.  
d. L'entitat UNICEF, amb CIF J41455380, per a l'execució de la intervenció denominada «La crisi nutricional al Txad: tractament de la desnutrició entre els xiquets i xiquetes vulnerables de les províncies d'Ouaddai i Wadi Fira al Txad». Capítol IV: 200.000 ?. TOTAL 200.000 ?.  
e. L'entitat Farmamundi, amb CIF I44668101, per a l'execució de la intervenció denominada «Resposta alimentària d'emergència per a garantir l'accés segur, digne i amb equitat a mitjans de subsistència sostenibles entre la població desplaçada en Wagmara i la població retornada a North Wollo, regió d'Amhara, Etiòpia». Capítol IV: 176.049 ?. Capítol VII: 23.951 ?. TOTAL 200.000 ?.  
f. L'entitat Associació Globalmon, amb CIF C79784335, per a l'execució de la intervenció denominada «Subministrament de farinetes de cereals per a la lluita contra la desnutrició de 1.000 xiquets i xiquetes al municipi de Bongor a la vall del Logone, el Txad». Capítol IV: 67.931 ?. Capítol VII: 19.039 ?. TOTAL 86.970 ?.  
g. L'entitat Assemblea de Cooperació per la Pau, amb CIF S77699978, per a l'execució de la intervenció denominada «Bon wassa (autosuficiència): que contribueix a la promoció del dret a la seguretat alimentària i a la nutrició de la població desplaçada a la regió de Tillabéri, Níger». Capítol IV: 30.404 ?. TOTAL 30.404 ?.  
  
Les entitats beneficiàries s'han seleccionat atenent la complexitat de les intervencions en la situació de crisi alimentària que afecta les àrees geogràfiques de les intervencions, que pels seus especials i singulars circumstàncies impedeixen la realització d'un procediment de concurrència competitiva. Els projectes presentats han sigut avaluats per la Direcció General de Cooperació al Desenvolupament i s'han sotmés a l'aprovació del Comité Permanent d'Acció Humanitària reunit en sessió extraordinària de 21 de novembre de 2022.  
  
  
Tercer. Modalitats d'ajuda  
L'ajuda destinada a finançar les intervencions regulades per aquestes bases adoptarà la modalitat de subvenció.  
  
Quart. Règim jurídic aplicable i compatibilitat amb la normativa de competència de la Unió Europea  
Aquestes ajudes es regiran pel que s'estableix en aquest decret i, a més, pel que es preveu en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei 38/2003, de 17 de novembre, general de subvencions, i el seu Reglament de desenvolupament, aprovat per Reial decret 887/2006, de 21 de juliol; amb caràcter més general, pel que es preveu en la Llei 39/2015, d'1 d'octubre, del procediment administratiu comú de les administracions públiques, amb caràcter específic, pel que es preveu en la Llei 18/2017, de 14 de desembre, de la Generalitat, de cooperació i desenvolupament sostenible, i en qualsevol altra disposició normativa que, per la seua naturalesa, puga ser aplicable.  
L'objecte de les subvencions concedides a l'empara d'aquest decret és la realització d'activitats encaminades a pal·liar la crisi alimentària provocada pels conflictes violents, les múltiples conseqüències derivades de la invasió d'Ucraïna per part de Rússia, les conseqüències de la pandèmia de covid-19, la crisi climàtica (sequera extrema, fenòmens meteorològics extrems) i l'augment dels preus de les matèries primeres, i no té el caràcter d'ajuda d'Estat a què es refereix l'article 107.1 del Tractat de Funcionament de la Unió Europea (d'ara en avant, TFUE), atés que l'ajuda pública concedida, per la seua naturalesa, no suposa un avantatge econòmic, ni desenvolupament d'activitat econòmica en el mercat relacionada amb l'oferta de béns o serveis, no falseja ni pot falsejar la competència ni els intercanvis comercials entre estats membres.  
  
A més, segons l'article 107.2.b) del TFUE: «Seran compatibles amb el mercat interior les ajudes destinades a reparar els perjudicis causats per desastres naturals o per altres esdeveniments de caràcter excepcional».  
En conseqüència, queda exempta de l'obligació a què es refereix l'article 3.1 del Decret 128/2017, de 29 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Cinqué. Procediment de concessió  
1. Les subvencions són concedides de manera directa segons disposa l'article 22.2.c de la Llei 38/2003, de 17 de novembre, general de subvencions, i l'article 168.1.c) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'emergència humanitària.  
2. Les bases reguladores de les subvencions es determinen en aquest decret, en compliment del que es disposa en l'article 28.2 de la Llei 38/2003, de 17 de novembre, general de subvencions, i en l'article 67 del seu Reglament de desenvolupament aprovat per Reial decret 887/2006, de 21 de juliol, així com en l'esmentat article 168.1.c) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Sisé. Finançament  
Per a atendre les obligacions de contingut econòmic que es deriven de la concessió d'aquesta subvenció, d'acord amb la previsió legal de l'últim paràgraf de l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, mitjançant modificació pressupostària, i una vegada aprovat aquest decret, es crearan dues línies de subvenció, corresponents als capítols IV i VII, amb càrrec al programa pressupostari 28.92.07.064.75 del pressupost de la Generalitat per a 2022, per un import total de 1.117.365 euros, per al finançament de despeses corrents i de capital; en concret, corresponen 995.020 euros per a capítol IV i 122.345 euros per a capítol VII.  
  
  
Seté. Forma de pagament  
1. El pagament de la subvenció s'efectuarà, amb caràcter immediat, després de l'aprovació d'aquest decret, fins al 100 per 100 del seu import, d'acord amb el que estableix l'article 44.10.b) de la Llei 8/2021, de 30 de desembre, de 2021, de pressupostos de la Generalitat per a l'exercici 2022, en relació amb l'article 19.5 de la Llei 18/2017, de 14 de desembre, de la Generalitat, de cooperació i desenvolupament sostenible, modificat per l'article 85 de la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat.  
2. La data de recepció dels fons s'haurà de comunicar a la Direcció General de Cooperació Internacional al Desenvolupament.  
  
Huité. Obligacions de les entitats beneficiàries  
Són obligacions de les entitats beneficiàries de les subvencions per concessió directa, les establides amb caràcter general en la Llei 38/2003, de 17 de novembre, general de subvencions, i el seu Reglament de desenvolupament aprovat per Reial decret 887/2006, de 21 de juliol, així com, en l'article 10 de l'Ordre 2/2021, de 26 de maig, de la Conselleria de Participació, Transparència, Cooperació i Qualitat Democràtica, per la qual s'estableixen les bases reguladores i el procediment de concessió de subvencions en matèria de cooperació internacional al desenvolupament (d'ara en avant, Ordre 2/2021).  
  
Nové. Despeses subvencionables  
1. Són despeses subvencionables tots aquells que, de manera indubtable, estan lligades a l'execució de les activitats subvencionades i que resulten estrictament necessàries per a la implementació d'aquestes, sempre que complisquen les normes sobre justificació i control establides i que es destinen al finançament de la consecució dels objectius concretats en la intervenció subvencionada.  
2. D'acord amb l'article 31.1 de la Llei 38/2003, de 17 de novembre, general de subvencions, en cap cas, el cost de les despeses subvencionables podrà ser superior al valor de mercat de la zona on es realitze l'actuació.  
3. Les despeses subvencionables es realitzaran en el termini d'execució de la intervenció subvencionada i s'hauran de pagar efectivament en el període comprés entre la data d'inici de la intervenció subvencionada i abans de la finalització del període de justificació.  
  
4. D'acord amb l'article 31.3 de la Llei 38/2003, de 17 de novembre, general de subvencions, quan l'import de la despesa subvencionable siga igual o superior al que establisca la normativa aplicable en matèria de contractes del sector públic, l'entitat beneficiària haurà de sol·licitar, com a mínim, tres ofertes de diferents proveïdors, amb caràcter previ a la contracció del compromís per a la prestació del servei o l'entrega del bé, llevat que per les especials característiques de les despeses subvencionables previstes en la intervenció presentada, i atesa l'especial dificultat que comporta el conflicte bèl·lic en la zona, no hi haja en el mercat suficient nombre d'entitats que el subministren o presten.  
  
5. Les despeses subvencionables seran els següents:  
5.1. Costos directes corrents:  
a) Les despeses d'identificació, formulació i avaluació que no podran superar en conjunt el 9 per 100 de la subvenció concedida per la Generalitat.  
b) Despeses d'arrendaments. S'inclouran en aquesta partida les despeses de lloguer de terrenys, immobles, vehicles, maquinària, instal·lacions i utillatges necessaris per a l'execució de la intervenció.  
c) Despeses derivades de subministraments i serveis externs per a la realització de les accions objecte de la present subvenció.  
d) Despeses d'altres serveis tècnics i professionals.  
e) Despeses de personal local, expatriat i en seu, contractat o que puga contractar l'entitat beneficiària a l'efecte d'aquesta subvenció, que realitze activitats objecte d'aquesta, que no podrà superar el 60 per 100 de la subvenció concedida per la Generalitat. En tot cas, si superara el 30 per 100 ha de justificar-se especialment en el projecte presentat.  
  
f) Despeses de voluntariat en què incórrega l'entitat beneficiària que execute unes certes activitats mitjançant persones voluntàries de les seues organitzacions i que no perceben retribucions.  
g) Despeses de desplaçament i dietes: transport, allotjament i manutenció reportats per raó de les activitats objecte d'aquesta subvenció.  
h) Transferències d'efectiu i cupons per a actuacions en situacions d'emergència. El total de la despesa subvencionada per aquest concepte no podrà superar el 20 per cent de la subvenció concedida.  
i) Despeses bancàries. S'inclouran en aquesta partida les despeses bancàries i de transferència dels comptes que figuren a nom del projecte.  
j) Despeses d'activitats de formació i coordinació. S'inclouran en aquesta partida aquelles activitats destinades a transport, allotjament i manutenció del personal participant en les activitats del projecte que no tinga relació jurídica amb l'entitat beneficiària  
5.2. Costos directes d'inversió:  
Els costos directes d'inversió que resulten necessaris per a la realització de les activitats recollides en la clàusula segona, podent incloure, entre altres, els següents:  
a) Obres d'infraestructures, construcció o reforma d'immobles.  
b) Equips i materials inventariables.  
c) Béns semovents que s'hagen pressupostat per a l'execució del projecte.  
5.3. Costos indirectes imputats a la subvenció de la Generalitat que no podran superar el 10 per 100 de la subvenció.  
5.4. No seran objecte de subvenció les següents despeses:  
a) Els recàrrecs i les sancions administratives i penals o els interessos d'aplicació a la demora dels pagaments.  
b) Les despeses de representació o atencions protocol·làries, esmorzars, servei d'àpats, recepcions, regals, flors, espectacles.  
c) Les quotes satisfetes per la pertinença a qualsevol agrupació, plataforma o federació.  
d) Els impostos indirectes quan siguen susceptibles de recuperació o compensació.  
e) Indemnitzacions per acomiadament.  
6. Amb caràcter excepcional, per a l'adquisició de productes de primera necessitat, seran subvencionables aquells que ja consten en els magatzems logístics de distribució i que es troben preposicionats de manera que s'envien més ràpidament per a atendre la greu crisi humanitària provocada pel desplaçament massiu de persones.  
  
  
Desé. Règim de justificació  
1. La modalitat de justificació de les ajudes concedides a les entitats beneficiàries d'aquest decret serà la de compte justificatiu amb aportació de justificants de despesa.  
2. Respecte a la justificació dels fons percebuts, les entitats beneficiàries hauran de presentar, de manera electrònica, en el termini màxim de tres mesos des de la finalització de la intervenció, un informe final de les actuacions realitzades i l'avaluació d'impacte d'aquesta intervenció, en model normalitzat. Aquest informe haurà d'anar acompanyat del compte justificatiu amb aportació de justificants de despesa. Aquests models normalitzats es podran obtindre en la pàgina web de la Conselleria de Participació, Transparència, Cooperació i Qualitat Democràtica, URL:  
https://participacio.gva.es/es/web/cooperacion/models-d-informes-fitxes-i-annexos  
Els documents que acompanyaran al compte justificatiu amb aportació de justificants de despeses, són els següents:  
a) Factures i altres documents de valor probatori equivalent amb validesa en el tràfic jurídic mercantil o amb eficàcia administrativa, i l'acreditació del seu pagament.  
b) Per als pagaments realitzats als països receptors d'ajuda:  
I. Es consideraran factures els documents que siguen admesos legalment com a tals en el tràfic mercantil en el lloc de realització de la despesa.  
II. Es podran utilitzar els rebuts, prèvia autorització de l'òrgan gestor, sempre que en la documentació justificativa s'incloga acreditació que les persones o entitats receptores de tals pagaments no estan subjectes a l'obligació d'emetre factures al país en el qual s'ha efectuat la despesa. Així mateix, s'adjuntarà documentació acreditativa de la identitat de la persona que rep el pagament.  
c) En la relació de despeses i inversions es reflectirà la quantia en moneda local i en euros. Per a convertir a euros les despeses realitzades en una altra moneda han d'aplicar-se els tipus de canvi als quals es va comprar la moneda.  
3. La justificació de la subvenció de les intervencions executades per les agències que pertanguen al sistema de Nacions Unides i entitats que tinguen un acord subscrit amb aquestes que els reconega com el seu comité a Espanya, es podrà fer a través del sistema d'auditoria interna, i altres procediments previstos en els reglaments financers de les Nacions Unides, d'acord amb el Conveni sobre privilegis i immunitats de les Nacions Unides, segons s'estableix en l'article 59.4 de l'Ordre 2/2021.  
4. Donada la situació excepcional en el context de les intervencions, si s'acrediten enfrontaments armats, que dificulten o fins i tot impossibiliten disposar de l'adequada documentació suporte justificativa de la despesa, l'òrgan gestor podrà acceptar altres formes de justificació, com ara informes de taxació independents degudament acreditats i inscrits en el corresponent registre oficial, declaració de testimonis, constatació dels resultats o activitats desenvolupades, declaració responsable d'organitzacions (o empreses) proveïdores, o altres de similar valor probatori. Aquestes formes poden estar confirmades per algun dels òrgans de representació espanyols al país d'execució, oficines tècniques de cooperació, ambaixades o consolats; si no, per l'ambaixada del país de la Unió Europea que exercisca la representació d'Espanya. En cas d'operacions humanitàries liderades per Nacions Unides, la certificació o ratificació podrà ser emesa per l'organisme de Nacions Unides que coordine els treballs sobre el terreny. També podran ser emeses per centres acreditats d'adquisicions humanitàries.  
  
5. En aquests casos, es requerirà autorització expressa de l'òrgan gestor, amb la presentació prèvia de la documentació que acredite les dificultats existents.  
6. Es podran utilitzar els rebuts, amb autorització prèvia de l'òrgan gestor, sempre que en la documentació justificativa s'incloga acreditació que les persones o entitats receptores d'aquests pagaments no estan subjectes a l'obligació d'emetre factures al país en el qual s'ha efectuat la despesa. Així mateix, s'adjuntarà documentació acreditativa de la identitat de la persona que rep el pagament.  
  
Onze. Incompliments i reintegraments  
1. En els supòsits previstos en els articles 36 i 37 de la Llei 38/2003, de 17 de novembre, general de subvencions, l'entitat beneficiària de la subvenció haurà de reintegrar a la Generalitat les quantitats corresponents.  
2. El procediment de reintegrament de subvencions es regirà pel que es disposa en la Llei 38/2003, de 17 de novembre, general de subvencions.  
  
Dotzé. Difusió de la intervenció i obligacions de transparència i protecció de dades  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei general de subvencions, les entitats beneficiàries estaran subjectes a les següents obligacions de transparència:  
  
1. Hauran de complir les obligacions de publicitat activa que figuren en el capítol II del títol I de la Llei 19/2013, de 9 de desembre, quan es troben en alguna de les situacions següents:  
a) Que perceben durant el període d'un any ajudes o subvencions públiques en una quantia superior a 100.000 euros.  
b) Que perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Que les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta llei. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep. Aquesta informació s'haurà de publicar a partir de l'any següent a aquell en què s'hagen superat els llindars establits, i s'haurà de mantindre publicada durant almenys quatre anys naturals.  
  
2. Sense perjudici de les obligacions previstes en l'apartat anterior, les entitats beneficiàries hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Conselleria de Participació, Transparència, Cooperació i Qualitat Democràtica en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
3. Les entitats beneficiàries d'aquestes subvencions estan obligades a subministrar a l'entitat concedent, previ requeriment, tota la informació que siga necessària per al compliment de les obligacions previstes en la llei de transparència que aquesta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que s'haja atés aquest, l'òrgan que ha realitzat el requeriment podrà acordar, previ advertiment i audiència a la persona interessada, la imposició de multes coercitives en els termes previstos en l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
5. El present decret, una vegada aprovat, serà objecte de publicació tant en el Portal de Transparència de la Generalitat (GVA Oberta) com en la pàgina web de l'entitat beneficiària, en el termini de 10 dies hàbils des de l'aprovació pel Consell, en compliment la normativa aplicable.  
  
6. Sense perjudici de les obligacions en matèria de publicitat activa i dret d'accés a la informació pública previstes en la Llei 19/2013, de 9 de desembre, de transparència, accés a la informació pública i bon govern, i en la Llei 1/2022, de 13 d'abril, les parts es comprometen a respectar la confidencialitat de la informació que se subministre en l'execució d'aquest decret.  
7. Així mateix, s'obliguen expressament en l'accés, cessió o el tractament de dades de caràcter personal a respectar els principis, les disposicions i mesures de seguretat previstos en la normativa vigent en matèria de protecció de dades.  
  
Tretzé. Pla de control  
El Pla de control d'aquesta convocatòria es realitzarà en els termes que indica la Resolució de 5 d'octubre de 2022, de la consellera de Participació, Transparència, Cooperació i Qualitat Democràtica, per la qual s'aprova el pla de control aplicable durant l'execució de les subvencions concedides en matèria de cooperació internacional al desenvolupament, per a les subvencions atorgades a través del Comité Permanent d'Acció Humanitària (CAHE), mitjançant la comprovació a posteriori i/o de qualitat. (https://participacio.gva.es/va/web/cooperacion/guies-i-instruccions).  
  
Catorzé. Facultat d'execució i desenvolupament  
Es faculta la persona titular de la Conselleria de Participació, Transparència, Cooperació i Qualitat Democràtica, per a dur a terme totes les actuacions siguen necessàries per a fer efectiu aquest decret.  
  
Quinzé. Efectes  
Aquest decret produirà efectes el dia de la seua aprovació i serà publicat en el Diari Oficial de la Generalitat Valenciana.  
  
Setzé. Recursos  
Contra aquest decret, que posa fi a la via administrativa, les persones interessades podran interposar, potestativament, recurs de reposició davant el mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats de l'endemà de la seua publicació, de conformitat amb el que es preveu en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 23 de desembre de 2022  
  
El president de la Generalitat,  
XIMO PUIG I FERRER  
  
La consellera de Participació, Transparència,   
Cooperació i Qualitat Democràtica  
ROSA PÉREZ GARIJO